पाएं अपने शहर की ताज़ा ख़बरें और फ्री ई-पेपरडाउनलोड करें
जिले में कोरोना का कहर थम नहीं रहा है। 23 दिनों में तीसरी बार लॉकडाउन की अवधि बढ़ाई गई है। अप्रैल के 30 और मई के 5 दिन सहित 35 दिनों में 306 लोगों की मौत कोरोना से हुई है। इस अवधि में 23 हजार 600 से अधिक नए कोरोना संक्रमित मरीज मिले हैं। स्थिति बेकाबू नहीं होने के कारण 15 मई तक जिले में लॉकडाउन की अवधि बढ़ा दी गई है।
इस दौरान कोई विशेष छूट आम लोगों को नहीं दी गई है। केवल दूध व्यापारियों को सुबह के अलावा शाम को भी दो घंटे का समय दिया गया है। रविवार को टोटल लॉकडाउन रहेगा। एसी, कूलर, पंखा की दुकानें नहीं खुलेंगी। इनकी मरम्मत व प्लंबर के काम के लिए सुबह 6 से 11 बजे तक समय निर्धारित किया गया है। रविवार को टोटल लॉकडाउन रहेगा। 13 अप्रैल से जिले में सबकुछ लॉक है। जिले में संक्रमित मरीजों की संख्या 19 हजार से अधिक थी। लेकिन अप्रैल और मई के चार दिनों में ही यह संखया दोगुनी से अधिक होकर 42 हजार तक पहुंच गई है। नए संक्रमित मरीजों के मामले में पिछले दो दिनों से जिला टॉप पर बना हुआ है। साढ़े बारह सौ से अधिक मरीज रोज मिल रहे हैं। यही वजह है कि लॉकडाउन बढ़ाया गया है। लोगों को तीसरे चरण में कुछ रियायत मिलने की आस थी, लेकिन ऐसा हुआ नहीं।
जिला दंडाधिकारी यशवंत कुमार के आदेश के अनुसार पूर्व की तरह 15 मई रात्रि 12 बजे तक लॉक रहेगा। इस अवधि में जांजगीर-चाम्पा जिले की सभी सीमाएं पूर्णतः सील रहेगी। उपरोक्त अवधि में सभी अस्पताल, मेडिकल दुकानें, क्लीनिक एवं पशु-चिकित्सालय को उनके निर्धारित समय में खुलने की अनुमति होगी। सभी प्रकार की मंडियों तथा थोक फुटकर एवं किराना दुकानें बंद रहेगी। गोडाउन में लोडिंग/अन-लोडिंग की अनुमति रात्रि 11 से सुबह 6 बजे तक दी गई है। सुबह 6 से प्रातः 11 बजे तक सब्जी, फल, अंडा, पोल्ट्री, मटन, मछली एवं किराना सामग्री/ग्रॉसरी की होम डिलीवरी केवल स्ट्रीट वेण्डर्स/ठेले वालों/पिक-अप/मिनी ट्रक/अन्य उपयुक्त छोटे वाहन के माध्यम से की जा सकेगी। इस बार लॉकडाउन का उल्लंघन करते पाए जाने पर दुकानें 30 दिनों के लिए सील कर दी जाएंगी। अपने क्षेत्र में ही होम डिलीवरी कर सकेंगे। दुकानदार/संचालक या उनके घर के सदस्य कोरोना से संक्रमित अथवा होम आइसोलेशन में है, वे इस व्यवस्था में शामिल नहीं होंगे। कृषि क्षेत्र में फसल कटाई हेतु हार्वेस्टर संचालन की अनुमति दी गई है।
ऑटो माेबाइल दुकानें खुलेंगी लेकिन एसडीएम से अनुमति जरूरी
अत्यावश्यक कोल परिवहन से संबद्ध वाहनों हेतु नगरीय निकाय सीमा क्षेत्र के बाहर स्थित ऑटो मोबाइल रिपेयर शॉप/ऑटो पार्ट्स/गैरेज टायर पंचर की दुकानें तथा ढाबा रेस्टोरेंट (केवल टेकअवे) हेतु सीमित संख्या में संबंधित अनुविभागीय दण्डाधिकारी की पूर्वानुमति प्राप्त कर संचालित हो सकेगी। रेलवे स्टेशन, बस स्टैंड, अस्पताल आवागमन हेतु ऑटो/टैक्सी परिचालन की अनुमति रहेगी।
सप्ताह में टेस्ट जरूरी और प्रमाण पत्र भी देना होगा
संचालक एवं होम डिलीवरी करने वाले व्यक्ति को प्रत्येक सप्ताह कोविङ-19 टेस्ट कराना अनिवार्य होगा। साथ ही दुकान संचालक को स्वयं एवं उनके परिवार तथा होम डिलीवरी करने वाले व्यक्ति कोविड-19 से संक्रमित एवं होम आइसोलेशन में नहीं है, संबंधी घोषणा पत्र भी प्रस्तुत करना होगा।
बिना दुकान खोले बेचना होगा एसी, कूलर, पंखे
सुबह 6 से 11 बजे तक एयर कंडीशनर, कूलर एवं पंखे का विक्रय बिना दुकान खोले, केवल होम डिलीवरी के माध्यम से करने की अनुमति होगी। एयर कंडीशनर, कूलर एवं पंखे इत्यादि घरेलू उपकरणों की रिपेयरिंग मात्र के लिये इलेक्ट्रीशियन तथा प्लंबर्स के घरों में जाकर रिपेयरिंग कार्य की अनुमति भी इसी समय तक दी गई है।
रजिस्ट्री कार्यालय बंद रहेंगे मनरेगा के काम होंगे
लोक निर्माण विभाग, जल संसाधन विभाग, लोक स्वास्थ्य एवं यांत्रिकी विभाग, ग्रामीण यांत्रिकी सेवाएं, वन विभाग, मनरेगा आदि से संबंधित विभागों को सभी प्रकार के श्रम कार्य मजदूरों को रखकर कार्य की अनुमति होगी। रजिस्ट्री कार्यालय बंद रहेंगे।
बैंक तथा डाकघर खुलेंगे पर आम लोगों के लिए नहीं
शासकीय एवं अशासकीय बैंक तथा डाकघर अपने संस्थान में न्यूनतम 50 प्रतिशत अधिकारियों/कर्मचारियों की उपयोग के साथ केवल कंटेनमेंट जोन में छूट प्राप्त व्यवसाय (मेडिकल इक्विपमेंट, मेडिकल दुकान, पेट्रोल/डीजल पंप, एल.पी.जी., पी.डी.एस. केरोसीन वितरक शासकीय उचित मूल्य दुकानदार आदि) संबंधी लेन-देन हेतु अनुमति दोपहर 1 बजे तक होगी। इसके पश्चात किसी व्यापारियों/व्यक्तियों का प्रवेश पूर्णतः प्रतिबंधित रहेगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn